Liselott Blixt (DF), 2009-04-21:
I dag behandler vi et beslutningsforslag, som har været oppe en del gange de sidste par år, og som sundhedsordfører har der været mange ting at sætte sig ind i, da det er meget komplekst problem.
I Dansk Folkeparti ser vi med bekymring på de mennesker, som på grund af forskellige ulykkelige livsbetingelser er blevet stofmisbrugere, og som hver dag kun bekymrer sig om det næste fix, og derfor var Dansk Folkeparti også for, at lægeordineret heroin blev tilbud til de hårdest ramte stofmisbrugere.
Dette tiltag er endnu ikke kommet helt i gang, men vi forventer, at det vil medføre, at nogle af de hårdest ramte stofmisbrugere bliver holdt fra gaden og bliver holdt væk fra kriminalitet og prostitution.
Men at det ikke er kommet i gang endnu mener vi ganske enkelt ikke er godt nok.
Regeringen har gennem flere år sagt, at der skal ske noget på området, og alligevel bliver det trukket i langdrag.
Jeg kunne godt tænke mig at få et svar fra sundhedsministeren på, hvornår den ordning med lægeordineret heroin bliver sat i gang, for det er netop en af de ting, vi gerne vil skele til for at se, hvor man skal hen i dette spørgsmål.
For nylig var en delegation fra folketingsgruppen ude at tale med borgere og stofmisbrugere samt myndigheder på Vesterbro.
Vi så de nye sundhedsrum, og vi fik dannet os et billede af de vilkår, som borgere og ikke mindst stofmisbrugere lever under.
Det er ikke vilkår at byde andre mennesker, hverken borgere eller misbrugere i området, der skal gøres noget ved problemet, og det er vi fuldt ud klar over i Dansk Folkeparti.
Men om et fixerum er løsningen, er vi ikke sikre på.
Et fixerum vil ikke betyde et fald i kriminaliteten.
Stofmisbrugerne vil blive ved med at være afhængige og vil fortsat være henvist til at begå kriminalitet eller prostituere sig for at finansiere de stoffer, som indtages i fixerummet.
Vi skal netop forestille os, hvad det er for scenarier, der er ude i området.
Der står et menneske, som har brug for det næste fix og bliver nødt til at begå en ulovlighed, f.eks. stjæle fra andet menneske, som bagefter lider nød.
Derefter skal man finde en pusher, der står på et af gadehjørnerne og bliver jaget rundt af politiet, også til gene for de borgere, der bor i gaderne, for derefter, at gå til et offentligt rum og få lov til kvit og frit at indtage stoffet, som bagmændene også tjener penge på.
Et andet scenario, som man kan tænke sig, er, at der kommer en gravid stofmisbrugere ind i fixerummet og skal have hjælp til at tage stoffet, selv om hun er gravid.
Jeg har svært ved at forestille mig det, og det er måske en af de ting, der gør, at man har brug for nogle flere løsninger på problemet.
Burde vi i stedet ikke se på, om der ikke er nogle af de tiltag, der skulle og burde være i gang, som kan løse det her problem?
Sundhedsrummet er lige startet op, og er der nogle flere tiltag i forbindelse med sundhedsrummet, der kunne gøre, at det blev bedre for stofmisbrugerne at komme der, f.eks. længere åbningstider, flere behandlingsmuligheder, mere opfølgning?
Og hvor havde det været godt, hvis vi samtidig havde sat gang i den lægeordinerede heroin for at se, hvordan virkningen af den var.
Der er så meget nyt på trapperne med sundhedsrum og lægeordineret heroin, som vi bør skele til, før vi siger ja til et fixerum.
Jeg mener også, vi bør lægge pres på vores minister for at sætte gang i de tiltag, der kan forbedre situationen.
Hvad gør man i Sverige, hvad gør man i Norge?
Jeg synes, der er mange uafklarede spørgsmål, som vi gerne vil have svar på, så derfor kan vi i Dansk Folkeparti desværre ikke støtte forslaget.